text: Blodstænk er politiets bedste spor efter kirke-hærværk
  14 januar 2018 kl. 21.32
  Da Kvaglund Kirke nattten til søndag  fik smadret 14 vinduer, blev der efterladt blodspor. Men gerningsmanden er mandag morgen fortsat på fri fod. 
  Hvorfor en person smadrede 14 vinduer i Kvaglund Kirke, ved man endnu ikke. 
  Der blev ikke stjålet noget fra kirken, og der var heller ikke tegn på, at der var forsøgt indbrud. I stedet var vinduernes yderste glas blevet slået i stykker - og måske af en bar knytnæve, mener politiet.
  Der blev hvert fald fundet blodstænk ved vinduerne. Derfor går Syd- og Sønderjyllands ud fra, at gerningsmanden måske rendte rundt med sår eller rifter. 
  - Noget tyder på, at gerningsmanden er kommet til skade, idet der er fundet blodstænk nogle af de knuste ruder på gerningsstedet, sagde vagtchef Ivan Gohr Jensen fra Syd- og Sønderjyllands Politi til TV SYD.
  - Mandag morgen oplyser Syd- og Sønderjyllands Politi til TV SYD, at der ikke er noget nyt i sagen, hvor de efterladte blodspor kan blive et fældende bevis. Politiet håber fortsat på oplysninger fra vidner, der har hørt eller set noget omkring kirken natten til søndag.
  